Goeie nuus: Vreemdeling se onbaatsugtige daad ná tragiese ongeluk | Maroela Media
Martin en Ilse van Deventer.
Ilse en die negejarige Louis was in 2007 op pad terug na die gesin se plaas in Bothaville in die Vrystaat toe hulle in 'n ongeluk betrokke was. Louis, wat vroeër die dag vir sy skool op die rugbyveld uitgedraf het, is op slag dood en sy ma het ernstige kopbeserings opgedoen. Ilse is na 'n hospitaal in Welkom gehaas waar sy in die intensiewe sorgeenheid opgeneem is. Dokters het aan Martin, 'n boer van Bothaville, gesê sy vrou gaan nie oorleef nie.
'n Bejaarde vrou van Bothaville het van die ongeluk gehoor en haar man gevra om haar na die hospitaal in Welkom te vat, 'n rit van 76km. Die vrou, tannie Corra, het hierna elke dag die hospitaal besoek en vir Martin middag- en aandete gebring. Sy het saam Martin gebid en hy het geweet sy vrou gaan leef. Ilse is drie maande later uit die hospitaal ontslaan. Tannie Corra het steeds elke dag die gesin besoek en vir hulle kos gevat.
Stian de Witt, 'n finansiële adviseur by die finansiëledienste-maatskappy attooh!, het op 20 Junie verlede jaar die Van Deventers, wat sy kliënte is, gaan besoek. De Witt het 'n afspraak met Martin gehad en hy het gevra dat hy vir hom 60 geel tulpe moet saambring vir sy verjaarsdag – wat twee dae later op 22 Junie was. "Ek kon nie verstaan waarom nie, maar ek het dit gedoen."
De Witt het tydens sy besoek uitgevind dat Martin elke jaar op sy verjaarsdag vir tannie Corra 'n bos blomme gee. "Hy het vir my gesê dit is sy manier om vir haar dankie te sê vir haar ondersteuning in daardie moeilike tyd, want niemand anders het hulle so ondersteun soos Tannie Corra nie."
De Witt het vir sy vrou, Elrine, die storie vertel. Elrine was geïnspireer deur die verhaal en het die liedjie Geel Tulpe geskryf. Die liedjie is opgeneem en De Witt het dit as 'n geskenk aan Martin en Ilse gegee.
Luister gerus na die liedjie hier:
Ag dit is darem maar pragtig. Dankie Tannie Corra
Dis 'n pragtige liedjie, Elrine. Baie dankie daarvoor. Baie dankie aan Tannie Corra wat die Van Deventers so bygestaan het en baie dankie aan die Van Deventers wat hierdie storie en die liedjie met ons gedeel het. Wat 'n inspirasie vir ons wanneer daar elke dag soveel onaangename dinge gebeur.
Louis laat ook 'n tweeling sussie agter… Vandag 'n pragtige jong meisie waarop haar ouers ongelooflik trots kan wees.
Lief vir jou Ilana'tjie! ♡
So pragtig en ook so hartseer. Hoop ek kan die liedjie iewers te koop kry. Wat 'n besonderse boodskap le daar nie in Tannie Corrie se dade nie.
Baie dankie dat jul dit met so baie Bothavillers gedeel het, dit is sowaar iets wat jul altyd in jul harte sal bewaar.
Elrine jy het dit so pragtig gestel en ek dink hulle sal tannie Corra altyd ewig dankbaar wees dat sy dit op hul harte gelê het.